અનુને અહિં આવે હવે ઘણો સમય થઈ ગયો હતો. રાજ, એના પતિએ એને એક ગાડી અપાવી દીધેલી જેથી એ એકલી પણ આરામથી બહાર આવ-જા કરી શકે. અનુએ કેટલીક નવી બહેનપણીઓ પણ બનાવી હતી. કંચનનો પતિ ઘણી વાર એને રસ્તા ઉપર આવતા જતા ભટકાઈ જતો. એ હંમેશા નશાની હાલતમાં ડોલતો જતો જોવા મળતો. કોઈ કોઈ વખત અનુને લાગતું કે, એ જાણે એની આસ પાસ જ ફરી રહ્યો છે. ઘણીવાર એવું થતું કે અનુ દરવાજો ખોલે અને એના ઘરની સામેના રોડ પર પેલો ઉભેલો દેખાય! અનુ ઘરના બધા દરવાજા બરોબર બંધ કરીને રાખતી. એને કંચનની કહેલી વાત બરોબર યાદ હતી. એ થોડી થોડી ગભરાતી હતી…